## Pravilnik o uvjetima za dobivanje ovlaštenja za obavljanje aktuarskih poslova (statusa ovlaštenog aktuara)

### NN 40/1996 (21.5.1996.), Pravilnik o uvjetima za dobivanje ovlaštenja za obavljanje aktuarskih poslova (statusa ovlaštenog aktuara)

# **MINISTARSTVO FINANCIJA**

Na temelju članka 63. Zakona o osiguranju ("Narodne novine" br. 9/94)
ministar financija propisuje

## **PRAVILNIK**

### **O UVJETIMA ZA DOBIVANJE OVLAŠTENJA ZA OBAVLJANJE AKTUARSKIH POSLOVA (STATUSA OVLAŠTENOG AKTUARA)**

Članak 1.

Ovim se Pravilnikom propisuju uvjeti za dobivanje ovlaštenja za obavljanje
aktuarskih poslova u statusu ovlaštenog aktuara.

Ovlašteni aktuar je osoba koja je dobila ovlaštenje za obavljanje aktuarskih
poslova uz uvjete propisane ovim Pravilnikom.

Članak 2.

Ovlaštenje za obavljanje aktuarskih poslova dobiva osoba koja je položila
ispit pred ispitnom komisijom (u daljnjem tekstu: komisija) aktuarskog
društva i udovoljila drugim uvjetima propisanim ovim Pravilnikom.

Članak 3.

Ispit za ovlaštenog aktuara može polagati osoba koja udovoljava ovim
uvjetima:

1) da je hrvatski državljanin;

2) da nije osuđivana za kaznena djela iz oblasti gospodarskog kriminala;

3) da nije pod istragom;

4) da je završila ekonomski ili prirodoslovno-matematički fakultet (studij
matematike ili fizike) ili neki od tehničkih fakulteta;

5) da je redovni član aktuarskog društva.

Članak 4.

Ispit za ovlaštenog aktuara obuhvaća ove predmete:

1) životna i neživotna osiguranja i reosiguranje,

2) ekonomiku osiguranja,

3) računovodstvo (elementi računovodstva i računovodstvo u osiguranju),

4) teoriju vjerojatnosti,

5) opću statistiku,

6) statistiku osiguranja,

7) financijsku matematiku i osnove investiranja,

8) matematiku životnih osiguranja,

9) matematiku neživotnih osiguranja,

10) pravo osiguranja

Program pojedinih predmeta i literaturu propisuje aktuarsko društvo
uz pismeno odobrenje Ministarstva financija.

Ispitnu komisiju imenuje ministar financija na prijedlog aktuarskog
društva.

Komisija se sastoji od 5 članova od kojih je jedan iz Ministarstva financija
a jedan iz Direkcije za nadzor društava za osiguranje.

Članak 5.

Prijave za polaganje ispita za ovlaštenog aktuara podnose se aktuarskom
društvu.

Kandidat uz prijavu za polaganje ispita i dokaze da udovoljava uvjetima
iz članka 3. ovog Pravilnika, podnosi i dokaz da je uplatio svotu što je
utvrdilo aktuarsko društvo na ime pokrića troškova ispita.

Rokove za polaganje ispita određuje predsjednik Komisije.

Naknade na ime pokrića troškova ispita iznose do 3.000,00 kn.

Članak 6.

Ispit za ovlaštenog aktuara sastoji se od pismenog i usmenog dijela.

Postupak za provođenje ispita utvrđuje i na odgovarajući način objavljuje
Komisija.

Članak 7.

Komisija sastavlja zapisnik o obavljenom ispitu za ovlaštenog aktuara
i dostavlja ga aktuarskom društvu. Aktuarsko društvo izvještava Ministarstvo
financija da je kandidat položio odnosno nije položio ispit s prijedlogom
da se izda ili odbije izdavanje ovlaštenja.

Prijedlog iz prethodnog stavka aktuarsko društvo dostavlja Ministarstvu
financija u roku od 30 dana od zadnjeg dana polaganja ispita.

Članak 8.

Kandidat koji nije položio ispit za ovlaštenog aktuara može se prijaviti
za ponovo polaganje ispita nakon proteka jedne godine od zadnjeg dana polaganja
ispita.

Ispit se može polagati najviše tri puta.

Članak 9.

Ministarstvo financija u roku od 90 dana na temelju izvješća aktuarskog
društva izdaje dokument o ovlaštenju za obavljanje poslova ovlaštenog aktuara
(u nastavku teksta: "ovlaštenje") osobi koja je položila ispit i zadovoljava
sve druge uvjete iz ovog Pravilnika.

Troškovi izdavanja ovlaštenja iznose 10% od iznosa iz članka 5. ovog
Pravilnika, i upućuju se u korist Državnog proračuna Republike Hrvatske.

Ministarstvo financija može na prijedlog aktuarskog društva ili Direkcije
za nadzor društava za osiguranje oduzeti ovlaštenje aktuaru zbog nesavjesnog
obavljanja dužnosti propisanih Zakonom o osiguranju.

Članak 10.

Ministarstvo financija vodi registar izdanih i oduzetih ovlaštenja.

Članak 11.

Svako izdavanje i oduzimanje ovlaštenja objavljuje se u "Narodnim novinama".

Članak 12.

Osobama koje su do dana stupanja na snagu ovog Pravilnika obavljale
poslove aktuara u osiguranju može se izdati ovlaštenje i bez prethodno
položenog ispita za ovlaštenog aktuara, i to:

1) doktoru ili magistru znanosti iz područja aktuarstva ako je te poslove
obavljao najmanje dvije godine,

2) diplomiranom matematičaru koji je završio specijalističku izobrazbu
iz aktuaristike priznatu od aktuarskog društva i ako je te poslove obavljao
najmanje četiri godine,

3) diplomiranom matematičaru ako je te poslove obavljao najmanje šest
godina,

4) diplomiranom ekonomistu, diplomiranom fizičaru ili dipl. inž. tehničkog
smjera, ako je te poslove obavljao najmanje deset godina.

Osobe iz prethodnog stavka moraju udovoljavati i uvjetima iz članka
3. ovog Pravilnika. Osoba koja se prijavljuje za ovlaštenog aktuara po
ovom članku treba zahtjev s dokumentima podnijeti Komisiji u roku od 6
mjeseci od dana stupanja na snagu ovog Pravilnika.

Osobe kojima je sukladno Zakonu o osnovama sistema osiguranja imovine
i osoba ("Narodne novine" br. 53/91) izdano ovlaštenje za obavljanje poslova
ovlaštenog aktuara, u smislu ovog Pravilnika smatraju se ovlaštenim aktuarima.

Aktuarsko društvo može predložiti priznavanje ovlaštenja i stranim ovlaštenim
aktuarima, po kriterijima koje će posebno utvrditi.

Članak 13.

Ovaj Pravilnik stupa na snagu osmog dana od dana objave u "Narodnim
novinama".

Ministar financija

**Božo Prka,** v. r.

Pravilnik, NN 40/1996-803